अब भने गम्भीर भएर सोच्नुपर्ने अवस्था आएको छ । कहिलेसम्म ठगीखाने भाँडो, बनाउने कमाउ अड्डा बनाउने र रमिता बनाउने निगमलाई ? उडाउने क्षमता नै नभएका विमान ऋणमा किनेर जहाजको संख्या गनेर ऋण चुक्ता हुँदैन । जहाज किन्नु वा जहाजको संख्या बढाउनु बहादुरी होइन, नयाँनयाँ गन्तव्यमा उडाउनु, कमाउनु, आत्मनिर्भर हुनु र उडान क्रमशः विस्तार गर्नु बहादुरी हो । निगमले श्वेतपत्रमार्फत सार्वजनिक गरेको हिसाबकिताबको स्थितिलाई हेर्दा निगमकै कारण सञ्चयकोष र नागरिक लगानी कोष पनि समस्यामा पर्न सक्ने सम्भावना देखिन्छ । यस सन्दर्भमा निगमले आग्रह गरेझैं पुँजी थप्ने होइन कि यी जहाजलाई नयाँ मै बिक्री गरेर निगमलाई सदाको निम्ति बन्द गरिदिँदा वेश हुने देखिन्छ ।
